Dan me se cavii síí cuꞌna̱j Juan Síí Cutaꞌ Ne man yuvii̱,
ne̱ va̱j soꞌ rej tacaan a.
Ne̱ caꞌmii natáj soꞌ rihaan nij yuvii̱,
cataj soꞌ se vaa cata̱ꞌ ne nij yuvii̱ cheꞌé yan ti̱haa̱n nij soꞌ se vaa ya̱ nuchranꞌ nimán nij soꞌ ne̱ tanáj nij soꞌ chrej chiꞌi̱i̱,
ne̱ caꞌve̱e tinavi̱j Yaꞌanj cacunꞌ tumé nij soꞌ,
taj Juan ado̱nj.
Ne̱ dan me se curiha̱nj uxrá ya̱ nij yuvii̱ ma̱n estadó Judea do̱ꞌ,
ma̱n maꞌa̱n chumanꞌ Jerusalén do̱ꞌ,
caꞌnaꞌ nij yuvii̱ rihaan Juan,
ne̱ nataꞌ ya̱ nij yuvii̱ cheꞌé cacunꞌ tumé nij yuvii̱,
ga̱a ne̱ cataꞌ ne nij yuvii̱ rá chráá cuꞌna̱j Jordán,
quiꞌyaj Juan ado̱nj.
Dan me se Juan roꞌ,
nu̱u̱ soꞌ yatzéj cutziin xcuu camelló,
ne̱ ꞌni̱j catuu̱n soꞌ ꞌo̱ nuj,
ne̱ na̱nj chá soꞌ rquíí chá soꞌ catziꞌ xtaan ma̱n quij chá soꞌ a.
Ne̱ caꞌmii natáj soꞌ cataj soꞌ a:
―Vaa ꞌó síí caꞌna̱ꞌ,
ne̱ si̱j nucua̱j doj me soꞌ rihanj,
ne̱ ꞌu̱nj nihánj me se a̱j ne nó xcúnj na̱chej nuj correá ꞌni̱j tacanj soꞌ maꞌ.
Síí utaꞌ ne na u̱u̱n man soj mej,
tza̱j ne̱ caꞌna̱ꞌ soꞌ,
ne̱ cuta̱ꞌ ne soꞌ nimán soj ga̱ maꞌa̱n Nimán Yaꞌanj ado̱nj ―taj Juan a.
Ne̱ güii yoꞌ ta̱ꞌ asuun me se cavii Jesús chumanꞌ Nazaret chumanꞌ na̱j estadó Galilea caꞌanj soꞌ rej caꞌmii natáj Juan,
ne̱ cataꞌ ne soꞌ rá chráá Jordán,
quiꞌyaj Juan a.
Nu̱ꞌ curiha̱nj uún Jesús rque na,
ne̱ nu̱ꞌ queneꞌen soꞌ se vaa naxraꞌ rej xta̱ꞌ,
ne̱ queneꞌen soꞌ se vaa nanij Nimán Yaꞌanj xráá maꞌa̱n soꞌ,
ne̱ ase vaa chaꞌaa̱n roꞌ,
vaa Nimán Yaꞌanj,
curuviꞌ soꞌ a.
Ga̱a ne̱ rej xta̱ꞌ caꞌmii Yaꞌanj ga̱ Jesús ne̱ cataj soꞌ a:
―Taꞌníí ꞌu̱nj síí ꞌe̱e̱ ndoꞌo raj man mé so̱ꞌ,
ne̱ aranꞌ ndoꞌo raj niꞌya̱j ꞌu̱nj mán so̱ꞌ ado̱nj ―taj nana̱ cavii rej xta̱ꞌ a.